钦定古今图书集成/明伦汇编/官常典/第799卷 > 任环
## 钦定古今图书集成/明伦汇编/官常典/第799卷 > 任环

按《明外史》本传：“环字应干，长治人。嘉靖二十三年进
士。历知广平、沙河、滑县，并有能名。迁苏州同知。倭患
起，长吏莫娴兵革，环性慷慨，独以身任之。三十一年
闰三月，率罢卒御贼，保山洋。小校张治战死，环奋前
搏贼，相持数日，贼遁去。寻犯太仓，环驰赴之。尝遇贼，
短兵接，身被三枪，几殆。宰夫捍环出之，贼亦引去。已”
而复至，环裹疮出海击之。怒涛作，操舟者失色，环意
气弥厉，竟败贼，俘斩百馀。复连战阴沙、宝山、南沙皆
捷，遂擢按察佥事，整饬苏、松二府兵备。倭剽掠既厌，
悉归，惟南沙三百人舟坏不能去。环与总兵官汤克
宽列兵守之。数月，贼大至，与旧倭合，掠华亭、上海诸
县。环等被劾，得宥。逾年，贼犯苏州，城闭，乡民绕城号。
环尽纳之，全活数万计。副将解明道击退贼。论前后
功，进环右参政。贼掠常熟，环率知县王铁破其巢，焚
舟二十七。未几，贼掠陆泾坝，都督周于德败绩，环偕
总兵官俞大猷击败之，焚舟三十馀。贼犯吴江，环、大
猷击败之莺胫湖，贼奔嘉兴。顷之，三板沙贼夺民舟
出海，环、大猷袭败之马迹山。其别部屯嘉定者，火爇
之尽死。论功，荫一子副千户。母忧，夺哀。贼屯新场，环
与都司李经等率永顺、保靖兵攻之，中伏，保靖土舍
彭翅等皆死。环停俸戴罪。贼平，环乞终制，许之。逾二
年卒，年四十。给事徐师曾颂其功，诏赠光禄卿，再荫
一子副千户。建祠苏州，春秋致祭。环在行间，与士卒
同寝食，所得赐予，悉分给之。当军事急，终夜露宿，或
数日绝。飧尝书姓名于肢体曰：“战死，分也先人遗体。”
他日或收葬，将士皆感激，故所向有功。